KOMISIJOS REGLAMENTAS (EB) Nr. 1472/2007
2007 m. gruodžio 13 d.
2007-2008 vyno metų atveju nukrypstantis nuo Reglamento (EB) Nr. 1623/2000, nustatančio išsamias Tarybos reglamente (EB) Nr. 1493/1999 dėl bendro vyno rinkos organizavimo įgyvendinimo taisykles, susijusias su rinkos mechanizmais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 33 straipsnį,
kadangi:
(1)
1999 m. gegužės 17 d. Tarybos reglamento (EB) Nr. 1493/1999 27 straipsnio 3 dalyje nustatyta, kad fiziniai ir juridiniai asmenys ar asmenų grupės, pagaminę vyną privalo distiliavimui pateikti visus to vyno gamybos šalutinius produktus.
(2)
Komisijos reglamente (EB) Nr. 1623/2000 (2) numatytos šios įpareigojimo pristatyti distiliavimui nuostatos taikymo taisyklės, o 49 straipsnyje - tam tikros išimtys, visų pirma - galimybė gamintojams, pagaminusiems ne daugiau kaip 80 hektolitrų vyno per metus, prievolę šalutinius produktus pateikti distiliacijai pakeisti prievole prižiūrint juos pašalinti.
(3)
Nustatyta, kad tam tikrose valstybėse narėse šalutinių produktų surinkimo pajėgumai yra nepakankami. Todėl reikėtų valstybėms narėms leisti kitų kategorijų gamintojus nuo prievolės distiliuoti šalutinius vyno gamybos produktus atleisti.
(4)
Siekiant, kad nukrypti leidžianti nuostata būtų taikoma visus vyno metus, šį reglamentą reikėtų pradėti taikyti nuo 2007 m. rugpjūčio 1 d.
(5)
Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1623/2000 49 straipsnio 4 dalies a punkto, valstybės narės 2007-2008 vyno metams gali numatyti, kad visoje teritorijoje ar jos dalyje ne daugiau nei 100 hl produkcijos kiekio savo įrenginiais pagaminantys gamintojai įsipareigojimą pateikti distiliavimui šalutinius produktus įvykdo, jei šie produktai pašalinami su priežiūra.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas taikomas nuo 2007 m. rugpjūčio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. gruodžio 13 d.